作者:李洞
標題:感知上刑部鄭侍郎
內容:寄掩白雲司，蜀都高臥時。鄰僧照寒竹，宿鳥動秋池。帝誦嘉蓮表，人吟寶劍詩。石渠流月斷，畫角截江吹。閑出黃金勒，前飛白鷺鶿。公心外國說，重望兩朝推。靜蘚斜圭影，孤窗響錫枝。興幽松雪見，心苦硯冰知。緣杖蟲聲切，過門馬足遲。漏殘終卷讀，日下大名垂。平磧容雕上，仙山許狖窺。數聯金口出，死免愧丘為。